[**Pravilnik o podsticajima za podršku investicijama u primarnu poljoprivrednu proizvodnju**](http://www.tehnologijahrane.com/pravilnik/pravilnik-o-podsticajima-za-podrsku-investicijama-u-primarnu-poljoprivrednu-proizvodnju)

(“Sl. glasnik RS”, br. 62/2013 i 90/2013)

Član 1.

Ovim pravilnikom bliže se propisuju vrste podsticaja za podršku investicijama u primarnu poljoprivrednu proizvodnju (u daljem tekstu: podsticaji), uslovi, način ostvarivanja prava na podsticaje, kao i maksimalni iznosi podsticaja po korisniku i po pojedinoj vrsti mere.  
Primarna poljoprivredna proizvodnja, u smislu ovog pravilnika, jeste: proizvodnja biljnih kultura (žitarica, industrijskog, aromatičnog i lekovitog bilja, povrća, voća, grožđa i cveća); korišćenje zemljišnih parcela za druge namene (za ribnjake); skladištenje žitarica i industrijskog bilja; stočarska proizvodnja (proizvodnja mleka – kravljeg i kozijeg) i proizvodnja mesa – tov junadi, tov u sistemu „krava – tele”, proizvodnja prasadi za tov i odgoj ovaca i živine radi proizvodnje mesa.

Član 2.

Podsticaji obuhvataju podršku programima za investicije u poljoprivredi za unapređenje konkurentnosti i dostizanje standarda kvaliteta, i to:  
1) programu za podršku investicijama za nabavku nove mehanizacije i opreme za primarnu poljoprivrednu proizvodnju;  
2) programu za podršku investicijama za opremanje objekata namenjenih stočarskoj proizvodnji;  
3) programu za podršku investicijama u stočarsku proizvodnju kojima se štiti životna sredina i dobrobit domaćih životinja;  
4) programu za podršku investicijama u stočarsku proizvodnju za nabavku kvalitetnih priplodnih grla na domaćem i stranom tržištu;  
5) programu za podršku investicijama za unapređenje prinosa i kvaliteta biljnih kultura.

Član 3.

Podrška programu iz člana 2. tačka 1) ovog pravilnika, obezbeđuje se davanjem podsticaja za:  
1) nabavku nove mehanizacije i opreme za navodnjavanje;  
2) nabavku nove mehanizacije, opreme i materijala za zaštitu od bolesti, štetočina, korova, grada, niskih i visokih temperatura;  
3) nabavku nove opreme za ribnjake;  
4) nabavku novih priključnih mašina i opreme za setvu, sadnju i berbu;  
5) nabavku nove opreme za poboljšanje organizacije i efikasnosti stočarske proizvodnje i pripremu stočne hrane.  
Podrška programu iz člana 2. tačka 2) ovog pravilnika, jesu podsticaji za nabavku nove opreme za smeštaj i/ili odgoj mlečnih krava, tovnih junadi, ovaca, koza, prasadi i živine.  
Podrška programu iz člana 2. tačka 3) ovog pravilnika, jesu podsticaji za:  
1) nabavku nove opreme za manipulaciju, odlaganje, separaciju, distribuciju čvrstog i tečnog stajnjaka;  
2) nabavku nove opreme za šišanje ovaca;  
3) nabavku nove opreme za orezivanje papaka kod krava.  
Podsticaji za investicije u primarnu poljoprivrednu proizvodnju kao podrška programu iz člana 2. tačka 4) ovog pravilnika, jesu podsticaji za:  
1) nabavku kvalitetnih priplodnih junica;  
2) nabavku kvalitetnih priplodnih ovaca i koza;  
3) nabavku kvalitetnih priplodnih svinja.  
Podrška programu iz člana 2. tačka 5) ovog pravilnika, jesu podsticaji za:  
1) nabavku novih plastenika i opreme za proizvodnju u zaštićenom prostoru;  
2) izgradnju, proširenje, rekonstrukciju ili adaptaciju (u daljem tekstu: izgradnja) hladnjača i nabavku nove opreme za hladnjače;  
3) nabavku nove opreme za utvrđivanje kvaliteta žitarica i industrijskog bilja;  
4) nabavku nove opreme i mašina za pripremu proizvoda za tržište.

Član 4.

Investicije za koje se odobravaju podsticaji iz člana 3. ovog pravilnika date su u Tabeli – Podsticaji i prihvatljive investicije u primarnu poljoprivrednu proizvodnju (u daljem tekstu: Tabela).  
Podsticaji i prihvatljive investicije u primarnu poljoprivrednu proizvodnju

|  |  |  |  |
| --- | --- | --- | --- |
| Red. broj | Vrsta programa i podsticaja | | Specifikacija prihvatljivih investicija |
| 1. | Program za podršku investicijama za nabavku nove mehanizacije i opreme za primarnu poljoprivrednu proizvodnju | | |
|  | 1) | Nabavka nove mehanizacije i opreme za navodnjavanje | (1) Sistemi za navodnjavanje: – pumpa za navodnjavanje,  – agregat za pokretanje pumpi (dizel, benzinski i elektro pogon),  – sistemi za navodnjavanje „kap po kap”: cevi za dovod vode, razvodne cevi, spojnice, kapajući okiteni-polidripovi, kapajuće trake – samo za jagodu, povrće i cveće, filteri, uređaji za ubrizgavanje mineralnih đubriva, ventili i slavine, kao i sistemi za navodnjavanje veštačkom kišom: pivot sistemi, vodeni topovi, tifoni i rasprskivači, (2) Sistemi za navodnjavanje u cilju zaštite od mraza: razvodne cevi, laterale, mikroraspršivači, raspršivači, rasprskivači, spojnice, filteri, ventili i slavine. |
|  | 2) | Nabavka nove mehanizacije i opreme za zaštitu od bolesti, štetočina, korova, grada, niskih i visokih temperatura | (1) Protivgradna mreža sa nosačima, (2) Materijali za pokrivanje voćarsko-vinogradarskih kultura i cveća, u cilju zaštite od mraza – agrotekstil, (3) Materijali za pokrivanje voćarsko-vinogradarskih kultura, povrća i cveća, u cilju zaštite od visokih temperatura – mreža za senčenje, (4) Vučene prskalice maksimalne zapremine 2.000 l, (5) Atomizeri, (6) Rotofreze, (7) Frostbuster gorionik (priključna mašina), (8) Zadimljivači (fogeri). |
|  | 3) | Nabavka nove opreme za ribnjake | (1) Tankovi (bazeni) za transport ribe, aeratori, hranilice, mrežasti alati, oksimetri, uređaji za izlov ribe i elevatori za ribe. |
|  | 4) | Nabavka novih priključnih mašina za setvu, sadnju i berbu | (1) Sejalice, sadilice i vadilice, (2) Mehanizacija za sitnjenje i skupljanje ostataka posle rezidbe, (3) Tresači ili drugi berači voća, (4) Pokretne platforme za berbu, (5) Elevatori – kupilice za utovar izvađenog povrća na njivi, (6) Oprema za sitnjenje, vlaženje, potapanje i pasterizaciju supstarta za proizvodnju pečuraka, (7) Oprema za rukovanje i pakovanje zasejanog supstrata za proizvodnju pečuraka, (8) Mašine za rukovanje slamom i pakovanje zasejanog komposta, (9) Mašine za punjenje saksija supstratom, (10) Mašine za pravljenje supstrata za proizvodnju cveća, (11) Mašine za orezivanje i oblikovanje ukrasnog bilja. |
|  | 5) | Nabavka nove opreme za poboljšanje organizacije i efikasnosti stočarske proizvodnje i pripremu stočne hrane | (1) Oprema za mužu (muzilice i linijski sistemi za mužu), (2) Oprema za hlađenje mleka (laktofrizi), (3) Oprema i mehanizacija za pripremu i distribuciju koncentrovane i kabaste stočne hrane na gazdinstvu, kao i nabavka električnih ograda i termo-pojilica za pašnjački način držanja životinja. |
| 2. | Program za podršku investicijama za opremanje objekata namenjenih stočarskoj proizvodnji | | |
|  | 1) | Nabavka nove opreme za smeštaj i/ili odgoj mlečnih krava, tovnih junadi, ovaca, koza, prasadi i živine | (1) Oprema za objekte za smeštaj mlečnih krava i tovnih junadi, (2) Oprema za objekte za smeštaj krmača i odgoj prasadi, (3) Oprema za objekte za držanje i odgoj ovaca, koza i živine. |
| 3. | Program za podršku investicijama u stočarsku proizvodnju kojima se štiti životna sredina i dobrobit domaćih životinja | | |
|  | 1) | Nabavka nove opreme za manipulaciju, odlaganje, separaciju i distribuciju čvrstog i tečnog stajnjaka | (1) Skreperi i separatori, (2) Prikolice za distribuciju čvrstog stajnjaka, (3) Cisterne za disribuciju tečnog stajnjaka, (4) Telehendleri. |
|  | 2) | Nabavka nove opreme za šišanje ovaca | (1) Mašinice za šišanje ovaca |
|  | 3) | Nabavka nove opreme za orezivanje papaka kod krava | (1) Boksovi za orezivanje papaka, (2) Noževi – levi i desni, (3) Klešta, velika i mala, (4) Mašina za oštrenje noževa, (5) Brusilica. |
| 4. | Program za podršku investicijama u stočarsku proizvodnju za nabavku kvalitetnih priplodnih grla na domaćem i stranom tržištu | | |
|  | 1) | Nabavka kvalitetnih priplodnih junica | (1) Junice, starosti od 17 do 27 meseci. |
|  | 2) | Nabavka kvalitetnih priplodnih ovaca i koza | (1) Šilježice, šilježani, dviske i dvisci starosti od 6 do 18 meseci. |
|  | 3) | Nabavka kvalitetnih priplodnih svinja | (1) Nazimice i nerastovi starosti od 5 do 8 meseci. |
| 5. | Program za podršku investicijama za unapređenje prinosa i kvaliteta biljnih kultura | | |
|  | 1) | Nabavka novih plastenika i opreme za proizvodnju u zaštićenom prostoru | (1) Konstrukcije za objekte zaštićenih prostora pokrivenih plastikom (aluminijumske, pocinkovane čelične, čelične i plastične), (2) Višegodišnje, višeslojne folije za pokrivanje objekata zaštićenih prostora, (3) Folije za senčenje i sprečavanje gubitaka toplote izuzimajući malč folije, (4) Mreže za senčenje objekta, (5) Oprema za ventilaciju, hlađenje i/ ili grejanje prostora (centrifugalni ili aksialni ventilatori, izmenjivači toplote, kompresori, kondenzatori ventili, kotao/gorionici i pumpe za cirkulaciju vazduha), (6) Sistemi za navodnjavanje sa mogućnošću đubrenja i vlaženje prostora mikroorošavanjem (razvodne cevi, laterale, mikroraspršivači, raspršivači, rasprskivači, spojnice, filteri, ventili i slavine), (7) Instrumenti za merenje nivoa ugljen dioksida, temperature, vlažnosti vazduha, supstrata i hraniva (ES metri), kao i kiselosti zemljišta i supstrata (rN metri). |
|  | 2) | Izgradnja hladnjača i nabavka nove opreme za hladnjače | (1) Troškovi izgradnje, proširenja, rekonstrukcije i/ili adaptacije hladnjača, (2) Nabavka nove opreme za hladnjače: – kompresori, – isparivači, – kondenzatori, – paneli sa metalnom konstrukcijom, – vrata za komore. |
|  | 3) | Nabavka nove opreme za utvrđivanje kvaliteta žitarica i industrijskog bilja | (1) Silosni termometri, (2) Silosni fini aspiratori, (3) Silosni grubi aspiratori, (4) Aparati za određivanje mikotoksina, (5) Uređaji za hlađenje žitarica i uljarica, (6) NIRS (Near InfraRed Spectroscopy Analyser) analizatori za proteine sa kalibracijom, (7) Uređaji za određivanje broja padanja, (8) Uređaji za određivanje sadržaja i strukture primesa. |
|  | 4) | Nabavka nove opreme za pripremu proizvoda za tržište | (1) Perilice, (2) Kalibratori, (3) Klasirke, (4) Sortirke, (5) Izbijačice, (6) Pakerice sa automatskim vagama, (7) Polirke, (8) Boks palete i ram palete, (9) Metal detektori, (10) Mašine za pakovanje sadnica, (11) Mašine za vezivanje rezanog cveća. |

Član 5.

Uslov za ostvarivanje prava na podsticaje od strane pravnog lica, preduzetnika i fizičkog lica – nosioca komercijalnog porodičnog poljoprivrednog gazdinstva, pored uslova propisanih zakonom kojim se uređuju podsticaji u poljoprivredi i ruralnom razvoju, je da je realizovalo investicije odobrene u prethodnoj godini na osnovu propisa kojima se uređuju mere za podršku ruralnom razvoju.  
Pored uslova iz stava 1. ovog člana, uslovi za ostvarivanje prava na podsticaje su za:  
1) privredno društvo, osim privrednog društva koje je kao javno skladište za poljoprivredne proizvode upisano u Registar javnih skladišta, u skladu sa zakonom kojim se uređuju javna skladišta za poljoprivredne proizvode, da:  
(1) je razvrstano u malo ili srednje pravno lice, u skladu sa zakonom kojim se uređuje računovodstvo i revizija,  
(2) u strukturi vlasništva ima manje od 25% učešća javnog kapitala;  
2) srednju školu – da se nalazi u aktu o mreži srednjih škola u skladu sa zakonom kojim se uređuju osnove sistema obrazovanja i vaspitanja i da ima rešenje o verifikaciji ministarstva nadležnog za poslove obrazovanja za obrazovni profil u području rada poljoprivreda, proizvodnja i prerada hrane.

Član 6.

Lice koje ispunjava uslove iz člana 5. ovog pravilnika, pravo na podsticaje iz člana 3. stav 1. tačka 5), člana 3. stav 2, člana 3. stav 3. i člana 3. stav 4. ovog pravilnika ostvaruje ako ima životinju obeleženu i registrovanu u skladu sa zakonom kojim se uređuje veterinarstvo.  
Lice iz stava 1. ovog člana, osim lica koje podnosi prijavu za ostvarivanje prava na podsticaje (u daljem tekstu: prijava) iz člana 3. stav 3. tačka 1) ovog pravilnika, pravo na podsticaje ostvaruje ako ima do 100 mlečnih krava, do 500 mlečnih koza, do 100 krava tovnih rasa, odnosno rasa kombinovanih sposobnosti, do 200 tovnih junadi, do 500 ovaca, do 100 priplodnih krmača ili do 10.000 jedinki živine po turnusu.  
Lice koje podnosi prijavu za podsticaje iz člana 3. stav 4. ovog pravilnika, pored uslova iz st. 1. i 2. ovog člana, pravo na podsticaje ostvaruje ako je:  
1) vlasnik životinje za koju je podnelo prijavu ili je vlasnik životinje član njegovog porodičnog poljoprivrednog gazdinstva;  
2) kvalitetnu priplodnu junicu nabavilo da bi je koristilo za dalju reprodukciju na svom poljoprivrednom gazdinstvu četiri godine od dana nabavke;  
3) kvalitetnu priplodnu ovcu i kozu nabavilo da bi je koristilo za dalju reprodukciju na svom poljoprivrednom gazdinstvu dve godine od dana nabavke;  
4) kvalitetnu priplodnu svinju nabavilo da bi je koristilo za dalju reprodukciju na svom poljoprivrednom gazdinstvu tri godine od dana nabavke.

Član 7.

Lice koje ispunjava uslove iz člana 5. ovog pravilnika pravo na podsticaje iz člana 3. stav 1. tač. 1), 2) i 4) i člana 3. stav 5. tač. 1) i 4) ovog pravilnika ostvaruje ako ima proizvodnju biljnih kultura iz člana 1. stav 2. ovog pravilnika na poljoprivrednom zemljištu koje je upisalo u Registar poljoprivrednih gazdinstava, u skladu sa zakonom kojim se uređuje poljoprivreda i ruralni razvoj.  
Lice koje podnosi prijavu za posticaje iz člana 3. stav 1. tač. 1), 2) i 4) i člana 3. stav 5. tačka 4) ovog pravilnika pravo na podsticaje ostvaruje ako do 50 ha poljoprivrednog zemljišta iz stava 1. ovog člana koristi za proizvodnju biljnih kultura.  
Lice koje podnosi prijavu za posticaje iz člana 3. stav 5. tačka 1) ovog pravilnika, pravo na podsticaje ostvaruje ako zaštićen prostor za proizvodnju pokriva površinu od 250 m² do 10.000 m² poljoprivrednog zemljišta iz stava 1. ovog člana.

Član 8.

Lice koje ispunjava uslove iz člana 5. ovog pravilnika pravo na podsticaje iz člana 3. stav 5. tačka 2) ovog pravilnika ostvaruje ako je kapacitet rashladnih komora zapremine do 10.000 m³.

Član 9.

Podsticaje iz člana 3. stav 5. tačka 3) ovog pravilnika ostvaruje samo pravno lice koje ispunjava uslove iz člana 5. stav 1. ovog pravilnika koje je kao javno skladište za poljoprivredne proizvode upisano u Registar javnih skladišta za poljoprivredne proizvode u skladu sa zakonom kojim se uređuju javna skladišta.

Član 10.

Podsticaji se ostvaruju za jedan ili više podsticaja, odnosno investicija iz Tabele, osim za izgradnju hladnjača i nabavku nove opreme za hladnjače kada se podsticaji ostvaruju samo za tu vrstu podsticaja.

Član 11.

Podsticaji se ostvaruju ako se za sve vrste podsticaja, odnosno investicija iz Tabele, za koje podnosilac prijave ima pravo u skladu sa ovim pravilnikom, podnese jedna prijava za tekuću godinu, kao i ako je:  
1) investicija iz Tabele realizovana u periodu od 1. januara i do 1. novembra tekuće godine;  
2) iznos pojedinačnog računa za investiciju iz Tabele veći od 50.000 dinara.

Član 12.

Podsticaji se ostvaruju na osnovu konkursa koje raspisuje Ministarstvo poljoprivrede, šumarstva i vodoprivrede – Uprava za agrarna plaćanja (u daljem tekstu: Uprava).  
Konkurs iz stava 1. ovog člana sadrži uslove za ostvarivanje prava na podsticaje, dokumentaciju koju je potrebno podneti, rok za podnošenje prijave i druge potrebne informacije.

Član 13.

Ispunjenost propisanih uslova utvrđuje Uprava, u skladu sa zakonom kojim se uređuju podsticaji u poljoprivredi i ruralnom razvoju.  
Prijavu podnetu od lica koje po konkursu nema pravo da podnese prijavu, neurednu (preuranjenu, neblagovremenu, nepotpunu, nepotpisanu odnosno neoverenu prijavu, nerazumljivu i prijavu koja sadrži druge formalne nedostatke), prijavu poslatu faksom ili elektronskom poštom, kao i svaku narednu prijavu istog podnosioca, Uprava odbacuje bez daljeg razmatranja.

Član 14.

Podsticaji se isplaćuju na osnovu rešenja Uprave, po redosledu podnošenja prijava, a do iznosa utvrđenog u skladu sa posebnim aktom Vlade.  
Ako je više prijava podneto u isto vreme, redosled isplate podsticaja određuje se prema vremenu prijema prijava u Upravi.

Član 15.

Podnosilac prijave, uključujući i onog sa područja sa otežanim uslovima rada u poljoprivredi, kome je doneto rešenje iz člana 14. stav 1. ovog pravilnika ostvaruje pravo na podsticaje u visini koja se utvrđuje u skladu sa zakonom kojim se uređuju podsticaji u poljoprivredi i ruralnom razvoju.  
Najviši iznos podsticaja za sve vrste podsticaja, odnosno investicije iz Tabele je do 2.000.000 dinara, osim za podsticaje iz člana 3. stav 5. tačka 2) ovog pravilnika za koje je do 5.000.000 dinara.

Član 15a

Korisnik kojem su odobrena sredstva za podsticaje iz člana 3. stav 4. ovog pravilnika oslobađa se obaveze povraćaja sredstava u slučaju neispunjenja obaveza iz člana 6. stav 3. tač. 2), 3) i 4) ovog pravilnika ako, u roku od 15 dana od dana uginuća ili prinudnog klanja, Upravi dostavi dokaz izdat od nadležne veterinarske službe.

Član 16.

Ovaj pravilnik stupa na snagu narednog dana od dana objavljivanja u „Službenom glasniku Republike Srbije”.

Top of Form

Bottom of Form